གཉིས་པ་བོན་པོའི་འོབ་ཞྭའམ་པད་ཞུ་དེ་གཉིས་བཅོས་བསྒྱུར་བྱས་མཐར་ད་ལྟའི་རྩེ་ཞྭ་ཞེས་འདི་ཆགས་ཚུལ་ཡང་།གཙོ་བོ་ཆོས་འབྱུང་མཁས་པའི་དགའ་སྟོན་ལས་དེའི་སྐོར་ཅུང་ཟད་གསལ་བ་རྣམས་རྒྱུ་མཚན་དུ་བྱེད་ནས་ཞུ་ན།དེ་ཉིད་ལས་བོན་པོའི་ཞྭ་འོབ་ཞུ་ཕོག་ནས་ས་སེར་བཏབ་པ་གསོལ་འཕྲོ་ཞིག་གནང་ནས་འདི་གོན་ལ་ང་རྗེས་སུ་དྲན་པར་གྱིས་གསུངས་ཏེ་གསོལ་ནས་ཚད་པ་རྒྱབ་བལྟབ་སྟེ་གསོལ་བས་ཞྭ་སྣ་རིངས་སུ་གྲགས་པ་བྱུང་ལ་དབུས་གཙང་མི་བཅུ་ལས་མཆེད་པ་ཕལ་ཆེར་གྱི་ཞྭ་ཡིན་ལ།ཞེས་དང་།ཡང་དེ་ཉིད་ལས།དྭགས་པོ་སྒོམ་ཚུལ་གྱིས་འདིའི་རྒྱབ་བལྟབ་སྟེ་གསོལ་བས་སློབ་དཔོན་སྒོམ་ཚུལ་གྱི་ཞྭ་ཞེས་སྒོམ་ཞྭར་གྲགས་སོ།།ཞེས།རྒྱབ་བལྟབ་སྟེ་གསོལ་བས་སྣ་རིང་དུ་ཆགས་གསུངས་པ་དེ་ལ་བརྟག་ན།སྤྱིར་བལྟབ་ཅེས་པ་ནི་དངོས་རྫས་རིགས་ཁུག་པ་བྱས་པའམ་བཀུག་ནས་གཉིས་གཤིབ་བྱས་པ་ལ་གོ་བ་ཡིན་པས།པད་ཞུའི་གཞི་རྩའི་དབྱིབས་ཟླུམ་པོ་ཡིན་པས་དེ་ཉིད་བལྟབ་པའམ་ཁུག་པ་བྱས་ནས་བཅོས་བསྒྱུར་བྱས་ན་དབྱིབས་སྣ་རིང་ངམ་རྩེ་རིང་དུ་ཆགས་པ་རང་བཞིན་ཡིན་པས།གོང་དུ་རྒྱབ་བལྟབ་ནས་གསོལ་བས་སྣ་རིང་དུ་གྲགས་ཞེས་པ་དང་དོན་མཐུན་པར་སྙམ།མ་ཟད་ད་ལྟའི་རྩེ་ཞྭ་འདི་ཉིད་བཟོ་སྟངས་ནི་ཁུག་པའི་རྣམ་པ་ཅན་ཡིན་ལ་གསོལ་ཚུལ་ཡང་ཁུག་པ་མདུན་དང་ཁུག་པའི་སྣེ་མོ་རྒྱབ་ཕྱོགས་ལ་བྱས་ནས་གསོལ་བའི་སྲོལ་ཡོད་སྟབས།གོང་གི་དྭགས་པོ་སྒོམ་ཚུལ་གྱིས་རྒྱབ་བལྟབ་སྟེ་གསོལ་བས་སློབ་དཔོན་སྒོམ་ཚུལ་གྱི་ཞྭ་ཞེས་སྒོམ་ཞྭར་གྲགས་སོ།ཞེས་པའི་བོན་གྱི་ཞྭ་འོབ་རྒྱབ་བལྟབ་སྟེ་གསོལ་བའི་ཞྭ་མོ་དེ་དང་ད་ལྟའི་རྩེ་ཞྭ་གཉིས་དབྱིབས་དང་གསོལ་ཚུལ་གཉིས་ཆར་ཧ་ཅང་ཐག་ཉེ་བར་སེམས་སོ།།།།